வெண்தோள் நாகணவாய்

வெண்தோள் நாகணவாய் (White-shouldered starling; துர்னியா சைனென்சிசு-Sturnia sinensis) என்பது துர்னிடே குடும்பத்தினைச் சேர்ந்த நாகணவாய் சிற்றினம் ஆகும். இது தெற்கு சீனாவிலும் வடக்கு வியட்நாமிலும் இனப்பெருக்கம் செய்கிறது. இது தென்கிழக்காசியாவில் குளிர்காலத்தில் காணப்படும்.

 வகைப்பாட்டியல் 
1788 ஆம் ஆண்டில் செருமன் இயற்கை ஆர்வலர் ஜோகன் பிரெட்ரிக் ஜிமெலின் தனது திருத்தப்பட்ட மற்றும் விரிவாக்கப்பட்ட பதிப்பான கார்ல் லின்னேயஸின் சிசுடமா நேச்சுராவில் வெண்தோள் நாகணவாய் குறித்து முறையாக விவரிக்கப்பட்டது. இவர் இதை ஓரியோலசு பேரினத்தில் மாங்குயில்களுடன் வைத்து ஓரியோலசு சைனென்சிசு என்ற இருமப் பெயரை உருவாக்கினார். சைனென்சிசு என்ற குறிப்பிட்ட பெயர் "சீனா" என்பதற்கான நவீன இலத்தீன் வடிவம் ஆகும். 1775ஆம் ஆண்டில் பிரான்சு பன்முக அறிஞரான காம்டே டி பஃப்பான் தனது கிசிடோயிர் நேச்சர்லே டெசு ஒய்சியாக்சில் விவரித்த சீனாவிலிருந்து வந்த "லு கிங்க்" பற்றிய தனது விளக்கத்தை ஜிமெலின் அடிப்படையாகக் கொண்டவர். பஃபோனின் உரையுடன் இணைந்து பிரான்சுவா-நிக்கோலாசு மார்ட்டினெட்டினால் வரையப்பட்ட வண்ணப்படத்துடன் வெளியிடப்பட்டது.

வெண்தோள் நாகணவாய் முன்பு துர்னசு பேரினத்தில் வைக்கப்பட்டது. 2008ஆம் ஆண்டில் வெளியிடப்பட்ட ஒரு மூலக்கூறு தொகுதி வரலாற்று ஆய்வில் இந்த பேரினம் பலதொகுதிமரபு உயிரினத் தோற்றமுடையது என்று கண்டறியப்பட்டது. ஒரே மாதிரியான பேரினத்தை உருவாக்குவதற்கான மறுசீரமைப்பில், வெண்தோள் நாகணவாய் என்பது 1837ஆம் ஆண்டில் ரெனே லெசனால் அறிமுகப்படுத்தப்பட்ட உயிர்த்தெழுந்த பேரினமான துர்னியா என மாற்றப்பட்டு உள்ளடக்கப்பட்ட ஐந்து நாகணவாய்களில் ஒன்றாகும். இந்த சிற்றினத்தின் கீழ் எவ்வித துணையினமும் அங்கீகரிக்கப்படவில்லை.

 விளக்கம் 
வெண்தோள் நாகணவாய் நீல நிற கண்கள், சாம்பல் நிற அலகு, தோளில் வெள்ளை திட்டுகளைக் கொண்டுள்ளது. முதிர்ச்சியடைந்த ஆண் பறவை வெளிர் பழுப்பு நிறத் தலை, மார்புடன் காணப்படும். பெண் பறவையானது வெள்ளை வயிற்றுடன் பெண் பின்புறம், வயிறு ஆகிய பகுதிகள் அடர் பழுப்பு நிறத்திலும் காணப்படும். இந்த பறவை பொதுவாக பெரிய மந்தையாகக் காணப்படுகிறது.

 பரவலும் வாழிடமும் 
புரூணை, கம்போடியா, சீனா, இந்தியா, சப்பான், தென் கொரியா, லாவோஸ், மலேசியா, மியான்மர், பிலிப்பீன்சு, சிங்கப்பூர், தைவான், தாய்லாந்து, வியட்நாம் உள்ளிட்ட ஆசிய நாடுகளில் இந்த பறவையைக் காணலாம். வெண்தோள் நாகணவாயின் பொதுவான பெயர்கள் சாம்பல்-முதுகு நாகணவாய், சீனா நாகணவாய், சைனீசு நாகணவாய், மாண்டரின் நாகணவாய் ஆகும்.

 பாதுகாப்பு நிலை 
பன்னாட்டு இயற்கைப் பாதுகாப்புச் சங்கம் தனது செம்பட்டியலில் வெண்தோள் நாகணவாயினை தீவாய்ப்புக் கவலை குறைந்த இனமாக வகைப்படுத்தியுள்ளது.

மேற்கோள்கள்

BirdLife International 2004. Sturnus sinensis. 2006 IUCN Red List of Threatened Species. Downloaded on 24 July 2007.

பகுப்பு:மைனா